Sterk en sexy, speel-speel | Health24
Sterk en sexy, speel-speel
Sê tatta vir pap boarms met dié maklike oefeninge.
Deur die HEALTH24-SPAN vir Huisgenoot-POLS
Enigeen kan ferm arms hê. 'n Mens verloor wel mettertyd spiermassa wat veral jou boarms ál vormloser en sakkeriger laat lyk. As jy boonop 'n bietjie gewig aangesit het, pak meer vet om die spier saam en verberg dit die mooi vorm van jou arms.
Die biokinetikus Pea Blaauw het die sewe beste oefeninge gekies om jou arms mooi en sexy te laat lyk met net die regte rondings. Dis maklik.
Doen elke dag vier van die armoefeninge. Doen twee stelle van vyftien elk per spieroefening sodat jou arm teen die twaalfde herhaling van elke stel moeg begin voel. Wissel die oefeninge af sodat jy elke week minstens twee keer elk van die sewe oefeninge gedoen het.
Een oefensessie sal nie langer as 15 minute in beslag neem nie en as jy dit elke dag doen, sal jy binne dertig dae 'n merkbare verskil aan jou arms se vorm kan sien.
Onthou: Oefening moet altyd met 'n gesonde eetplan saamgaan. Jy kan die mooiste arms op aarde hê, maar hulle gaan altyd vormloos lyk as hulle met 'n lagie vet bedek is.
Hou 'n handgewiggie in elke hand. Draai jou handpalms na buite en hou jou arms reguit langs jou sye. Lig jou regterarm tot teenaan jou regterskouer. Hou vir vyf sekondes. Lig jou linkerarm sodra jy begin om jou regterarm te laat sak, sodat die bewegings aaneen vloei.
Alternatief: Jy kan ook 'n rek gebruik. Trap die middelpunt vas en trek die punte of handvatsel na jou regterskouer en andersom.
Draai jou handpalms na binne soos wanneer jy met 'n hamer sou kap, en hou jou elmboë effens gebuig. Hou die gewig of rek vas presies soos jy 'n hamer sou vashou. Lig jou regterhand na jou regterskouer, maar hou jou elmboë styf teen jou lyf. Laat sak jou regterhand en herhaal met jou linkerarm.
Kniel of sit bo-oor 'n oefenbankie en laat die buitekant van jou regter-voorarm tot by jou pols op die bankie rus en jou hand by die bank verby steek. Met jou handpalm na bo gedraai, lig die gewig so ver na jou binne-arm as wat jy kan. Beweeg terug na die beginposisie. Herhaal die oefening met jou linkerarm.
Alternatief: Jy kan ook op 'n stoel sit en jou voorarm plat op jou bobeen laat lê sodat jou pols op jou knie rus en jou hand oor jou knie hang.
Kniel oor 'n bankie en ondersteun jou lyf met een arm. Hou 'n gewig in jou los hand vas. Hou jou boarm parallel met die vloer, en laat jou onderarm 'n hoek van sowat 45 grade met jou boarm vorm. Maak jou arm byna reguit, maar moenie jou elmboog sluit nie. Beweeg jou arm stadig terug na die beginposisie. Herhaal met die ander arm.
Hou die stang van die armoefening-apparaat met albei hande vas. Jou hande moet die stang van bo af vashou en 15 cm of verder uitmekaar wees. Hou jou elmboë teen jou lyf terwyl jy jou boarms afdruk tot hulle plat teen jou sye is. Hou vir een telling en beweeg jou arms terug na die beginposisie.
Volg dieselfde aanwysings as in oefening 3, maar draai jou handpalm sodat dit na onder wys en lig die gewig deur jou hand so ver as moontlik na jou buitevoorarm op te lig.
Staan regop met jou arms langs jou sye en 'n gewiggie in elke hand. Hou jou elmboë effens gebuig. Lig een gewig stadig na vore tot dit gelyk met jou skouer en parallel met die vloer is. Hou dit vir een telling en laat sak na die beginposisie. Herhaal met die ander arm.
So maak jy wanner jy met gewigte oefen:
Hou jou voete skouerwydte uitmekaar en jou knieë effens gebuig wanneer jy byvoorbeeld bisep-krulle doen en regop moet staan.